JBay/Aston-pad wemel van nuus | News24
JBay/Aston-pad wemel van nuus
'n Flink en nuwe skool-padpatrollie sien toe dat leerders die pad veilig oorsteek. Foto: MARINDA HOUGH
DIE pad tussen Jeffreysbaai en Astonbaai wemel van meer as een nuuswaardigheid.
Die goeie nuus is 'n flink, nuwe skool-padpatrollie wat by die voetoorgang knap toesien dat leerders die pad veilig oorsteek, én dat motoriste op hul beurt 'n slommervrye rit het.
Hulle is op hulle pos onder toesig van 'n pligsgetroue volwassene en regstoepasser - selfs in die motreën.
Agentskap en oplaaiplek
Dan is die pad soggens 'n "werksoek-agentskap" en oplaaiplek van arbeiders, tuiswer-kers en so meer. Bakkies, motors en nutsvoertuie laai werkers vir 'n vale op, terwyl rye werksoekers al langs die pad van Jeffreysbaai tot by die Marina Martinique-afdraai oophande na bo wys dat hul dienste beskikbaar is.
Soms belemmer dit die verkeersvloei, want dit swerm van die stop/ry-voertuie, onderwyl ander hulle werk toe haas.Kan die situasie meer ordelik geskied met 'n sentrale oplaai-plek?
Daar is glo ook nie taxi's tussen die twee gebiede nie; dus stap die wat nie rygeleentheid het nie, maar Astonbaai toe.
'n Kommerwekkende neiging is dat kinders voor motors in die pad inspring en ronddans, of selfs wawiele maak, sê een besorgde motoris, wat dit twee keer in een week ervaar het.
"As mens vir 'n oomblik onbedag is, nie goeie remme het nie, of skrik, kan dit op 'n onvermybare tragedie uitloop." Daar is nie enige toesig oor selfs baie jong kinders wat die pad oorsteek of vlak teenaan die pad speel nie. En voetgangers loop of hardloop enige plek oor."
Die gemeenskap behoort koppe bymekaar te sit met die gereg, skole, ouers en veiligheidsinstansies om 'n oplossing te vind.